耆英會詩
作者：張問
朝代：宋

paragraphs: 槐庭二老樂堯仁，盛集高年洛水濱。
華衮具瞻雖禮絕，白頭序齒却情親。
清閑几席同禪院，山野巾裘似隠淪。
尊酒椒香纔過節，池塘草色已催春。
白公酣暢吟哦內，衛武康强笑語頻。
豈獨丹青傳不朽，潛欣風俗欲還淳。
芝田鶴戲調形健，蓮葉龜遊納息勻。
商皓寂寥拘小隠，漢疏局促止家人。
莫因氣貌疑丹竈，自有光陰寄大椿。
復得兼謨爲重客，恐遺元爽在編民。
神仙可學今方信，道術相忘久益真。
滿座交歡祝眉壽，羣生五福託鴻鈞。